หุ้นสหรัฐพุ่งแตะสูงสุดรอบ32เดือน
ตลาดหุ้นสหรัฐปรับเพิ่มแตะระดับสูงสุดในรอบ 32 เดือน จากข้อมูลน่าพอใจของตลาดแรงงานและอสังหาริมทรัพย์ ขณะที่น้ำมันปิดเพิ่ม 51 เซนต์
17 ก.พ. 2555

ตลาดหุ้นสหรัฐปรับเพิ่มแตะระดับสูงสุดในรอบ 32 เดือน จากข้อมูลน่าพอใจของตลาดแรงงานและอสังหาริมทรัพย์ ขณะที่น้ำมันปิดเพิ่ม 51 เซนต์ 
ปิดการซื้อขายตลาดหุ้นสหรัฐ ดัชนีพุ่งขึ้นคึกคักจากแรงซื้อต่อเนื่องของนักลงทุน หลังข้อมูลกระทรวงแรงงานล่าสุดระบุจำนวนคนว่างงานที่ยื่นเอกสารขอรับสวัสดิการในสัปดาห์ที่ผ่านมาลดลงต่ำสุดตั้งแต่เดือน มี.ค.2551 รวมถึงตัวเลขการสร้างบ้านในเดือนมกราคมที่เพิ่มขึ้น ขณะที่มีแรงซื้อหนาแน่นในหุ้นของเจเนอรัล มอเตอร์ ด้านราคาน้ำมันดิบตลาดไนเม็กซ์ ปิดที่ระดับ 102.31 ดอลลาร์สหรัฐ เพิ่มขึ้น 51 เซนต์ ทำให้หลังปิดตลาด ดัชนีดาวโจนส์ปิดที่ 12,904.08 จุด เพิ่มขึ้น 123.13 จุด หรือ 0.96% สูงสุดนับตั้งแต่เดือน พ.ค.2551 ดัชนีแนสแดคปิดที่ 2,959.85 จุด เพิ่มขึ้น 44.02 จุด หรือ 1.51% และดัชนีเอสแอนด์พีปิดที่ 1,358.04 จุด เพิ่มขึ้น 14.81 จุด หรือ 1.10%
ตลาดหุ้นสำคัญของยุโรป ดัชนี FTSE 100 ตลาดลอนดอน ปิดที่ 5,885.38 จุด ลดลง 6.78 จุด หรือ 0.12% ดัชนี DAX ตลาดแฟรงก์เฟิร์ต ปิดที่ 6,751.96 จุด ลดลง 5.98 จุด หรือ 0.09% และดัชนี CAC 40 ตลาดปารีส ปิดที่ 3,393.25 จุด ปรับขึ้น 2.90 จุด หรือ 0.09% ด้านน้ำมันดิบเบรนต์ ตลาดลอนดอน ปิดที่ 120.11 ดอลลาร์สหรัฐ/บาร์เรล เพิ่มขึ้น 1.18 ดอลลาร์สหรัฐ.